'Este nevoie să realizăm mai multe planuri de acţiune, pentru a creşte volumul comerţului electronic din România, de la nivelul actual de 8%, până la ţinta europeană de 47%. Comerţul electronic (e-commerce) este deosebit de important pentru dezvoltarea unei ţări, deoarece se facilitează achiziţionarea unor produse mai ieftine, mai diversificate, costurile cu transportul tradiţional scăzând semnificativ, prin utilizarea dronelor. În ceea ce priveşte piaţa unică digitală, aceasta este promovată prin sporirea securităţii online, prin finanţarea dezvoltării de platforme online pentru tranzacţionarea bunurilor şi a serviciilor, atât la nivel naţional, cât şi transfrontalier', a afirmat Diana Voicu.

Potrivit acesteia, Strategia Naţională Agenda Digitală pentru România este influenţată de cea europeană, punându-se accent pe interoperabilitate şi pe asigurarea cadrului legislativ necesar.

'În prezent, numai 5% din populaţia României foloseşte serviciile de e-government, ţinta noastră fiind aceea de a ne apropia de pragul de 35%. De la procedurile de înfiinţare a unei afaceri, până la obţinerea unui certificat de naştere sau de căsătorie, toate aceste operaţiuni trebuie să se realizeze mult mai simplu, în mediul online. Pentru a asigura confidenţialitatea datelor, este nevoie să implementăm un sistem de securitate cibernetică. Conform unui studiu realizat de Eurostat, 35% din utilizatorii de internet chestionaţi la nivel european au admis că au un nivel ridicat de îngrijorare în ceea ce priveşte abuzul de informatii personale trimise pe internet şi/sau violarea intimităţii', a mai spus Diana Voicu.

'European Digital Youth Summit' (EDYS) este cel mai mare eveniment digital de tineret al anului, reunind peste 100 de participanţi din 14 ţări europene. Evenimentul are loc în cadrul proiectului SMARTER, organizat de Asociaţia 'Group of European Youth for Change' (GEYC), cu sprijinul financiar al Comisiei Europene, prin Programul 'Tineret în acţiune'.

loading...